Tom Behnke (FP), 1999-01-21:
Forskning er jo ganske ofte en forudsætning for udvikling i samfundet, en forudsætning for innovationen i vores samfund og dermed også en væsentlig forudsætning for, at vi fortsat kan have en god og stærk velfærd her i landet, og at livskvaliteten til stadighed kan blive bedre.
I denne sammenhæng er det også vigtigt at understrege, at åbenhed og gennemsigtighed naturligvis skal være en forudsætning, når vi taler om forskningen.
Det skal være en forudsætning, at befolkningen ved, hvad det er, der foregår, og hvorfor det foregår. Det er også vigtigt, at vi får fokuseret på samspillet mellem den offentlige forskning og den privatfinansierede forskning, og i den forbindelse er det jo ganske elementært at tage fat i og se på, hvor midlerne til forskning kommer fra.
Og det er jo, som ministeren sagde, at når vi taler om grundforskningen, ja, så kan Danmark ikke rigtig hævde sig på det europæiske plan i forhold til, hvor meget de private virksomheder er med til at finansiere den grundforskning, der finder sted, hvorimod når vi taler om fondes og organisationers finansiering af forskning, ja, så kan vi noget bedre være med. Der er jo alle mulige forskellige former for finansiering af forskning.
Der er dels forskningen direkte i de private virksomheder, som jeg vil vende tilbage til,
der er den sponsorerede forskning, og der er den mere direkte finansierede forskning ved bestilling af bestemte opgaver.
Og jeg er såmænd af den overbevisning, at de private virksomheder er ganske godt tilfredse med, at der er en åbenhed og en gennemsigtighed.
Jeg er også glad for, at ministeren allerede, inden forslaget til vedtagelse blev fremsat, har indvilliget i allerede med det samme at opfordre universiteterne til, at der bliver udarbejdet samlede oversigter over alle de sponsorater og øvrige finansieringer, der ligger i forskningen.
Det er jo ganske godt, og det er ganske naturligt.
Allerede i dag gør universiteterne jo et stort stykke arbejde ud af det, men kunne man nu få en komplet oversigt, ville det være ganske fint.
Der er jo brug for penge til forskning, og her er det et vigtigt bidrag, at private virksomheder og fonde støtter forskningen, for man skal jo ikke have gået i skole ret længe for at kunne regne ud, at jo mere de private betaler, og jo mere fonde betaler for forskning, desto mindre skal skatteyderne betale, og det er naturligvis alt andet lige en fordel. Men det er også vigtigt i det samspil, der sker mellem offentlig og privat finansieret forskning, at man får understreget, at når de private kroner har været brugt til forskning, sørger man i høj grad for, at de offentlige kroner derefter går ind og fylder, om jeg så må sige, hullerne ud, hvor der er behov for yderligere forskning.
Jeg mener også, det er vigtigt at fremhæve de tusindvis af forskningsprojekter, der hver eneste dag finder sted rundt om i alle mulige forskellige private virksomheder landet over.
Det er jo en forskning, som man sjældent hører så meget til, og specielt på politisk niveau hører man sjældent noget til det, men der foregår jo rent faktisk ganske, ganske megen og omfattende forskning ude i de private virksomheder.
Fordelen ved privat forskning er jo, at ude i virksomhederne forsker man kun lige nøjagtig i det, som er absolut mest nødvendigt, for der er en stram økonomi.
Samtidig er den privatfinansierede forskning i offentligt regi formentlig også i langt de fleste tilfælde bestilt til at være meget konkret og præcis.
Men det er jo ikke altid nok, at man kun lige forsker i det, det lige i dag er interessant at forske i, og derfor er det en fordel, at vi også har den offentlige grundforskning som et supplement og et bidrag til at kaste lys over nogle muligheder, som man måske lige i dag ikke kan se den største nødvendighed af, men som i fremtiden vil få en ganske stor betydning, og derfor er det samarbejde ganske afgørende og af stor betydning.
På den ene side har vi jo virksomhedernes lyst og interesse i finansiering af forskningen, og på den anden side har vi så forskernes uafhængighed, og det kan nogle gange godt være to modsætninger, men det behøver det ikke nødvendigvis at være.
Men når forskernes uafhængighed og de private virksomheders interesse i at finansiere bestemte forskningsprojekter
står i et modsætningsforhold til hinanden, må man jo også understrege, at det er vigtigt at være opmærksom på de private virksomheders interesse i de forskellige projekter, for det kan jo i mange tilfælde være forudsætningen for, at der overhovedet foregår en forskning
inden for det pågældende område, samtidig med at man så selvfølgelig, så vidt det overhovedet er muligt, sikrer forskernes uafhængighed så godt som muligt.
Altså en vigtig gensidig balance, hvor man ligesom holder hinanden fast både på den specifikke forskning og den mere generelle brede forskning.
På den baggrund kan vi i Fremskridtspartiet tilslutte os forslaget til vedtagelse.